title: Az EFTA Felügyeleti Hatóság határozata 85/06/COL ( 2006. április 6. ) az állami támogatások anyagi jogi és eljárásjogi szabályainak A 2007–2013 közötti időszakra vonatkozó regionális támogatás című új, 25.B. fejezet bevezetésével történő ötvenhatodik módosításáról

text:
               28.2.2008

               HU

               Az Európai Unió Hivatalos Lapja

               L 54/1

      AZ EFTA FELÜGYELETI HATÓSÁG HATÁROZATA

   85/06/COL
   (2006. április 6.)
   az állami támogatások anyagi jogi és eljárásjogi szabályainak „A 2007–2013 közötti időszakra vonatkozó regionális támogatás” című új, 25.B. fejezet bevezetésével történő ötvenhatodik módosításáról
   AZ EFTA FELÜGYELETI HATÓSÁG (1),
   tekintettel az Európai Gazdasági Térségről szóló megállapodásra (2), különösen annak 61–63. cikkeire és 26. jegyzőkönyvére,
   tekintettel a Felügyeleti Hatóság és a Bíróság létrehozásáról szóló, az EFTA-államok között kötött megállapodásra (3), különösen annak 24. cikkére és 5. cikke (2) bekezdésének b) pontjára,
   tekintettel a Felügyeleti Hatóság és a Bíróság létrehozásáról szóló, az EFTA-államok között kötött megállapodáshoz csatolt 3. jegyzőkönyv I. részének 1. cikkére,
   mivel a Felügyeleti és Bírósági megállapodás 24. cikke értelmében a Hatóság érvényt szerez az EGT-megállapodás állami támogatásra vonatkozó rendelkezéseinek,
   mivel a Felügyeleti és Bírósági megállapodás 5. cikke (2) bekezdésének b) pontja értelmében a Hatóság közleményeket vagy iránymutatásokat ad ki az EGT-megállapodásban foglalt kérdésekről, ha ez utóbbi megállapodás, vagy a Felügyeleti és Bírósági megállapodás erről kifejezetten rendelkezik, vagy ha a Hatóság ezt szükségesnek ítéli,
   emlékeztetve az állami támogatás terén a Hatóság által 1994. január 19-én elfogadott (4) eljárásjogi és anyagi jogi szabályokra (5),
   mivel az Európai Közösségek Bizottsága (a továbbiakban: EK-Bizottság) 2006. március 4-én elfogadta a 2007–2013 közötti időszakra vonatkozó nemzeti regionális támogatásról szóló iránymutatásokat (6),
   mivel ezen iránymutatások az Európai Gazdasági Térséget is érintik,
   mivel az EGT állami támogatási szabályainak egységes alkalmazását az Európai Gazdasági Térség egész területén biztosítani kell,
   mivel az EGT-megállapodáshoz csatolt XV. melléklet végén szereplő „ÁLTALÁNOS” cím II. pontja értelmében a Hatóság a Bizottsággal folytatott konzultációt követően elfogadja az Európai Bizottság által elfogadott jogi aktusoknak megfelelő jogi aktusokat,
   az Európai Bizottsággal folytatott konzultációt követően,
   emlékeztetve arra, hogy a Hatóság az Izlandnak, Norvégiának és Liechtensteinnek 2006. február 20-án megküldött levelében konzultált az EFTA-államokkal,
   ELFOGADTA EZT A HATÁROZATOT:
   1. cikk
   Az állami támogatásról szóló iránymutatások a szöveg új, „A 2007–2013 közötti időszakra vonatkozó regionális támogatás” című, 25.B. fejezettel való kiegészítésével módosul. Az új fejezetet csatolták e határozathoz.
   2. cikk
   A hatályos, „A regionális támogatásról szóló, 2007. január 1-jét követő időszakra vonatkozó iránymutatás felülvizsgálata” című, 25.A. fejezetet el kell hagyni.
   3. cikk
   Az EFTA-államokat levélben tájékoztatják, mellékelve e határozat egy példányát és az új 25.B. fejezetet.
   4. cikk
   Az Európai Bizottságot az EGT-megállapodáshoz csatolt 27. jegyzőkönyv d) pontjával összhangban e határozat egy példányának az új 25.B. fejezettel együtt történő megküldése útján tájékoztatják.
   5. cikk
   A határozatot és az ahhoz csatolt új 25.B fejezetet az Európai Unió Hivatalos Lapjának EGT-re vonatkozó részében és EGT-kiegészítésében kell közzétenni.
   6. cikk
   Csak az angol nyelvű változat hiteles.

      Kelt Brüsszelben, 2006. április 6-án.

            Az EFTA Felügyeleti Hatóság nevében

         Bjørn T. GRYDELAND

            az elnök

         Kurt JAEGER

            a testület tagja

      (1)  A továbbiakban: Hatóság.

      (2)  A továbbiakban: EGT-megállapodás.

      (3)  A továbbiakban: a Felügyeleti és Bírósági megállapodás.

      (4)  Az EGT-megállapodás 61. és 62. cikkének és a Felügyeleti és Bírósági megállapodáshoz csatolt 3. jegyzőkönyv 1. cikkének alkalmazásáról és értelmezéséről szóló, az EFTA Felügyeleti Hatóság által 1994. január 19-én elfogadott és közzétett iránymutatások, közzétéve: HL L 231., 1994., 1994.9.3-i EGT-kiegészítés, 32. szám. Az iránymutatásokat utoljára 2006. március 22-én módosították. A továbbiakban: állami támogatásról szóló iránymutatások.

      (5)  A továbbiakban: állami támogatásról szóló iránymutatások.

      (6)  HL C 54., 2006.3.4., 13. o.

      MELLÉKLET

         „25.B.   A 2007–2013 KÖZÖTTI IDŐSZAKRA VONATKOZÓ REGIONÁLIS TÁMOGATÁS (1)

         25.B.1.   Bevezetés

                     (1)

                     Az EGT-megállapodás 61. cikke (3) bekezdésének a), illetve c) pontja alapján az EGT-n belüli egyes hátrányos helyzetű térségek gazdasági fejlődésének előmozdítására nyújtott állami támogatás összeegyeztethetőnek tekinthető az EGT-megállapodás érvényesülésével. Az ilyen fajta állami támogatás a regionális támogatás. A regionális támogatás része a nagyvállalatoknak nyújtott beruházási támogatás, illetve bizonyos korlátozott körülmények mellett a működési támogatás, amelyek mindegyike a regionális egyenlőtlenségek kezelése céljából meghatározott régiókra irányul. A hátrányos helyzetű régiókban található kis- és középvállalkozásoknak a más térségekben engedélyezettet meghaladóan nyújtott nagyobb mértékű beruházási támogatás is regionális támogatásnak tekinthető.

                     (2)

                     A hátrányos helyzetű régiók hátrányainak kezelésével a regionális támogatás segíti az EGT-államok és az EGT egészének gazdasági, társadalmi és területi kohézióját. Ez a földrajzi egyediség különbözteti meg a regionális támogatást a horizontális támogatások más formáitól, úgymint a kutatási, fejlesztési és innovációs, foglalkoztatási, képzési vagy környezetvédelmi támogatásoktól, amelyek más, közös érdekű célkitűzésekkel rendelkeznek az EGT-megállapodás 61. cikkének (3) bekezdésével összhangban, bár ezek esetében a hátrányos helyzetű területek támogatása nagyobb mértékű, az ezekben a térségekben jelentkező egyedi nehézségek miatt (2).

                     (3)

                     A regionális beruházási támogatás célja a leghátrányosabb helyzetű régiók fejlődésének a befektetés és a munkahelyteremtés támogatása útján történő segítése. Ösztönzi a hátrányos helyzetű régiókban található vállalkozások gazdasági tevékenységének bővítését és diverzifikálását, különösen a vállalkozások új létesítményeknek az adott területen történő létrehozására való ösztönzése útján.

                     (4)

                     Az EFTA Felügyeleti Hatóság (a továbbiakban: »a Hatóság«) által a regionális támogatásnak az EGT-megállapodással való összeegyeztethetőségét illetően az EGT-megállapodás 61. cikke (3) bekezdésének a) és c) pontja szerint folytatott vizsgálat során alkalmazott feltételeket a Hatóság állami támogatásról szóló iránymutatásainak (3) (a továbbiakban: »iránymutatások«) 25. fejezetében foglalták egységes szerkezetbe, amely iránymutatás a 2000–2006 közötti időszakra vonatkozik (4). A nagyberuházási projektekkel kapcsolatos támogatásra irányadó egyedi szabályokat az iránymutatás »A nagyberuházási projektekhez nyújtott regionális támogatások multiszektorális keretrendszere« című 26.A. fejezetében foglalták egységes szerkezetbe (5). Azonban az 1998 óta bekövetkezett fontos politikai és gazdasági fejlemények – ideértve az EGT 2004. május 1-jén történt bővítését is, továbbá Bulgária és Románia várható csatlakozását – szükségessé tettek egy átfogó felülvizsgálatot a 2007 és 2013 közötti időszakban alkalmazandó új iránymutatás kidolgozása érdekében.

                     (5)

                     A regionális támogatás csak akkor játszhat eredményes szerepet, ha takarékosan és arányosan alkalmazzák, és az EGT leghátrányosabb helyzetű régióira összpontosítják. Különösen a támogatás megengedhető felső határának kell tükröznie az érintett régiók fejlődésére kiható problémák viszonylagos komolyságát. Emellett egy hátrányos helyzetű régió fejlődése tekintetében a támogatás előnyeinek meg kell haladniuk a verseny támogatás miatti torzulását (6). A támogatás előnyeinek súlya eltérő lehet az alkalmazott eltéréstől függően, így a verseny torzulásának fokozottabb mértéke fogadható el a 61. cikk (3) bekezdésének a) pontja szerinti leghátrányosabb helyzetű régiók esetében, mint a 61. cikk (3) bekezdésének c) pontja szerinti régióknál (7).

                     (6)

                     Egyes igen korlátozott, jól meghatározott esetekben egy régió strukturális hátrányai annyira súlyosak lehetnek, hogy a regionális beruházási támogatás egy átfogó horizontális támogatási programmal együtt sem elegendő a regionális fejlődés folyamatának megteremtéséhez. Csak ilyen esetekben egészíthető ki a regionális beruházási támogatás regionális működési támogatással.

                     (7)

                     Egyre több bizonyíték szól amellett, hogy az EGT-n belül az új vállalkozások létrehozása előtt jelentős akadályok húzódnak, amelyek a hátrányos helyzetű régiókon belül súlyosabbak. A Hatóság ezért új támogatási eszköz bevezetése mellett döntött ezen iránymutatásban, amelynek célja a kisvállalkozások hátrányos helyzetű régiókban történő létrehozásának ösztönzése az adott régiótól függően differenciált támogatási felső határokkal.

               25.B.2.   Alkalmazási kör

                     (8)

                     A Hatóság ezeket az iránymutatásokat az EGT-megállapodás alkalmazási körébe és a Hatóság hatáskörébe tartozó gazdasági ágazatban odaítélt regionális támogatásokra alkalmazza. Emellett egyes érintett ágazatokra egyedi szabályok is alkalmazandók, amelyek figyelembe veszik az érintett ágazatok sajátos helyzetét, és amelyek ezen iránymutatásoktól teljesen vagy részben eltérhetnek (8).
                     Az acélipart illetően, annak régóta kialakított gyakorlatával összhangban, a Hatóság úgy ítéli meg, hogy az acéliparnak nyújtott, az I. mellékletben meghatározott regionális támogatás nem egyeztethető össze az EGT-megállapodás érvényesülésével. Ez az összeegyeztethetetlenség az ezen ágazatban a 70/2001/EK rendelet (9) vagy az annak helyébe lépő rendeletek 6. cikke értelmében olyan kis- és középvállalkozásoknak nyújtott nagy összegű egyedi támogatásokra is vonatkozik, amelyeket ugyanezen rendelet nem mentesít.
                     Emellett bizonyos sajátosságoknak köszönhetően regionális beruházási támogatás nem nyújtható a II. mellékletben meghatározott szintetikusszál-ágazatnak.

                     (9)

                     Támogatás csak az iránymutatás (10) 16. fejezete értelmében nehéz helyzetben lévő vállalkozásoknak nyújtható, az említett fejezettel összhangban (11).

                     (10)

                     Főszabályként a regionális támogatás multiszektorális támogatási program keretében nyújtandó, amely szerves része egy jól meghatározott célkitűzésekkel rendelkező regionális támogatási stratégiának. Ilyen program lehetővé teheti az illetékes hatóság számára azt is, hogy az adott régió tekintetében fennálló érdekeiknek megfelelően prioritást rendeljen a beruházási projektekhez. Amennyiben kivételesen egyedi ad hoc támogatást kívánnak nyújtani egyetlen vállalkozásnak vagy egyetlen tevékenységi kör tekintetében, az EFTA-állam feladata annak igazolása, hogy a projekt koherens regionális fejlesztési stratégia része, és hogy jellegéből és méretéből adódóan nem eredményezi a verseny elfogadhatatlan mértékű torzulását. Amennyiben a program keretében nyújtott támogatás a jelek szerint nem megfelelő módon egy bizonyos tevékenységi ágazatra összpontosul, a Hatóság felülvizsgálhatja a programot a Felügyeleti és Bírósági megállapodáshoz csatolt, a Hatóság feladatairól és hatásköréről szóló 3. jegyzőkönyv (a továbbiakban: »a Felügyeleti és Bírósági megállapodáshoz csatolt 3. jegyzőkönyv«) II. részének 17. cikke értelmében, és a jegyzőkönyv II. része 18. cikkének (3) bekezdésével összhangban javasolhatja a program megszüntetését.

                     (11)

                     Az EFTA-államoknak nem kell az EGT-megállapodásba annak XV. melléklete útján foglalt csoportmentesítési rendeletekben a horizontális állami támogatás egyes kategóriái tekintetében megállapított valamennyi feltételnek eleget tevő regionális támogatási programokat bejelenteniük.

               25.B.3.   A régiók lehatárolása
         25.B.3.1.   Támogatásra jogosult népességi lefedettség, 2007–2013

                     (12)

                     A regionális támogatás kivételes jellege elvének alapján a Hatóság úgy ítéli meg, hogy az EFTA-államok támogatott régióinak a támogatással lefedett teljes népessége lényegesen kevesebb kell, hogy legyen, mint a támogatással nem érintett régiókénak.

                     (13)

                     A nagyvállalatoknak nyújtott beruházási támogatás torzító hatásait illetően széles körben osztott aggályokra figyelemmel a Hatóság – az Európai Bizottsággal megegyezően, és az EGT állami támogatási szabályai egységes végrehajtásának, alkalmazásának és értelmezésének biztosítására vonatkozó elvvel összhangban – úgy ítéli meg, hogy a 2007–2013 közötti időszakra vonatkozó regionális támogatási iránymutatás hatálya alá tartozó teljes népesség lefedettségét a leghátrányosabb helyzetű régiókra, illetve az érintett EFTA-állam nemzeti átlagához képest hátrányos helyzetű régiók korlátozott számára történő alkalmazáshoz szükséges mértékre kell korlátozni.

               25.B.3.2.   A 61. cikk (3) bekezdésének a) pontjában szereplő eltérés

                     (14)

                     A 61. cikk (3) bekezdésének a) pontja értelmében az olyan térségek gazdasági fejlődésének előmozdítására nyújtott támogatás, ahol rendkívül alacsony az életszínvonal vagy ahol jelentős az alulfoglalkoztatottság, összeegyeztethetőnek tekinthető az EGT-megállapodás érvényesülésével. Mint azt az Európai Közösségek Bírósága megállapította, »a »rendkívül« és »jelentős« szavak használata a 87. cikk (3) bekezdésének a) pontjában található kivételben azt mutatja, hogy ez csak azokra a térségekre vonatkozik, ahol a gazdasági helyzet különösen kedvezőtlen összevetve a Közösség egészével« (12).

                     (15)

                     A Hatóság ennek megfelelően úgy ítéli meg, hogy a megállapított feltételek teljesülnek, amennyiben a NUTS II (13) földrajzi egységbe sorolható régióban a vásárlóerő-paritásban (PPS) mért egy főre jutó bruttó hazai termék (GDP) az EGT átlagának kevesebb mint 75 %-a (14). Az EFTA-államokban azonban nincs olyan NUTS II régió, amely jelenleg teljesíti ezt a feltételt (15). Ilyen módon az EFTA-államok egyetlen régiója tekintetében sem alkalmazható a 61. cikk (3) bekezdésének a) pontjában szereplő eltérés.

               25.B.3.3.   A 61. cikk (3) bekezdésének c) pontjában szereplő eltérés

                     (16)

                     Az Európai Bíróság a 248/84 ügyben (16) fejezte ki véleményét az EK-Szerződés megfelelő eltérésének körébe tartozó problémákat illetően, és az elemzés referenciakerete a következő: »Másrészt a 87. cikk (3) bekezdése c) pontjában található kivétel hatóköre szélesebb, mivel megengedi bizonyos területek fejlődését a 87. cikk (3) bekezdése a) pontjában meghatározott gazdasági feltételek megszorításai nélkül, feltéve, hogy az ilyen támogatás a kereskedelmi feltételeket nem befolyásolja hátrányosan, a közös érdekkel ellentétes mértékben. A rendelkezés felhatalmazza a Bizottságot arra, hogy olyan támogatásokat hagyjon jóvá, amelyek a tagállamokban a nemzeti átlaghoz viszonyítva hátrányos helyzetben lévő területek gazdasági fellendítését célozzák meg.« A Hatóság véleménye szerint ugyanez alkalmazandó az EGT-megállapodás 61. cikke (3) bekezdésének c) pontja értelmében.

                     (17)

                     A 61. cikk (3) bekezdésének c) pontja szerinti eltéréssel érintett regionális támogatás azonban az EFTA-állam jól meghatározott regionális politikájának részét kell, hogy képezze, és igazodnia kell a földrajzi koncentráció elvéhez. Amennyiben olyan régióknak szánják, amelyek a 61. cikk (3) bekezdésének a) pontjában szereplőknél kevésbé hátrányos helyzetűek, mind a mentesség területi hatálya, mind a támogatási intenzitás szigorúan korlátozandó. Ilyen módon tehát szokásosan egy EFTA-állam területének csak kis része lehet jogosult a kérdéses támogatásra.

                     (18)

                     Annak érdekében tehát, hogy a nemzeti hatóságok megfelelő mértékű mozgástérrel rendelkezzenek a támogatható régiók kiválasztása során a Hatóság által e támogatások tekintetében alkalmazott fékekre és ellensúlyokra alapuló rendszere eredményességének és az EFTA-államok mindegyikére vonatkozó egyenlő bánásmód veszélyeztetése nélkül, a kérdéses eltérés szerint támogatható régiók kiválasztását két lépésben kell megtenni, ahol először a Hatóság megállapítja minden egyes EFTA-állam tekintetében az ilyen támogatással lefedett maximális népességet, másodszor pedig kiválasztásra kerülnek a támogatható régiók.

               25.B.3.3.1.   A támogatásra jogosult népességi lefedettség meghatározása

                     (19)

                     Az Európai Bizottság megfelelő iránymutatásaiban meghatározta a tagállamokon belül a támogatásra jogosult nemzeti népességi lefedettség meghatározására alkalmazandó módszertant. Ez a módszer a következő lépésekből áll:

                                 a)

                                 Az EK tagállamai először a 61. cikk (3) bekezdése a) pontjának megfelelő EK-eltérés alkalmazása szerinti elosztási kvótában részesülnek (17).

                                 b)

                                 Az EK tagállamai automatikusan a 61. cikk (3) bekezdése a) pontjának megfelelő EK-eltérés szerint támogatásra jogosult, de az említett cikkben foglalt jogosultsági feltételeket gazdasági fejlődésük miatt már nem teljesítő régiók (az ilyen régiókat nevezik »gazdasági fejlődés«-sel érintett régióknak) népességének megfelelő elosztási kvótában részesülnek (18)).

                                 c)

                                 Annak érdekében, hogy az alacsony népsűrűségű régiók támogatottsága megmaradjon, az érintett tagállamok a NUTS III régióként besorolt, négyzetkilométerenként kevesebb, mint 12,5 lakossal rendelkező, alacsony népsűrűségű régiók népességére alapuló elosztási kvótában is részesülnek.

                                 d)

                                 A fenti a)–c) pont szerinti elosztási kvótákat ezt követően összeadják, és a teljes összeget levonják az EK-25 tagállamaira vonatkozó 42 %-nak megfelelő, teljes népességi lefedettségből (19). Az egyenleget ezt követően az említett régiók gazdasági helyzetét figyelembe vevő elosztási kulcs alkalmazásával elosztják a tagállamok között (a megállapított regionális egyenlőtlenség tekintetében a támogatható népesség számadataival kapcsolatos elosztási kvótára vonatkozó részletes képletet a bizottsági iránymutatás IV. melléklete állapítja meg).

                                 e)

                                 Végül biztonsági hálót alkalmaznak annak biztosítása érdekében, hogy egyetlen EK-tagállam sem veszít a népessége 1998. évi iránymutatás szerinti lefedettsége 50 %-ánál többet.

                     (20)

                     Az EFTA-államok a támogatható népességi lefedettség meghatározásakor figyelembe veendő sajátosságokkal rendelkeznek:

                                 a)

                                 az EFTA-államok viszonylag magas egy főre jutó GDP-je miatt a 61. cikk (3) bekezdésének a) pontja szerinti eltérésre egyetlen régió sem jogosult (20);

                                 b)

                                 az EFTA-államokon belül számos régióban alacsony a népsűrűség;

                                 c)

                                 végül az alacsony népsűrűségű térségeken kívül egyetlen régió sem támogatható a bizottsági iránymutatás IV. mellékletében megállapított regionális egyenlőtlenségi módszer szerint.

                     (21)

                     E sajátosságok miatt a Hatóság a 61. cikk (3) bekezdésének c) pontja értelmében az alacsony népsűrűségű régiók alapján meghatározza a nemzeti népességi lefedettséget.
                     Norvégiában kilenc alacsony népsűrűségű NUTS III régió található, amelyek a norvég népesség 29,08 %-át alkotják. Ebből következően Norvégia esetében a nemzeti népességplafon 29,08 %.
                     Izland egésze a NUTS osztályozási rendszerében NUTS III régióként (egyúttal NUTS I és NUTS II régióként) szerepel. Izland népsűrűsége négyzetkilométerenként kevesebb mint 12,5 lakos (21). A fent ((16) és (17) bekezdés) említettek szerint a 61. cikk (3) bekezdésének c) pontja szerinti eltérés felhatalmazza a Hatóságot a támogatás jóváhagyására egy EFTA-államnak a nemzeti átlaghoz képest hátrányos helyzetű régiói fejlődésének előmozdítása céljából. Emellett szokásosan egy nemzeti területnek csak kis része lehet jogosult a kérdéses támogatásra. Mindezek alapján, és figyelemmel Izland sajátos népességszerkezetére, a Hatóság az alacsony népsűrűségű NUTS IV régiók alapján határozza meg Izland tekintetében a népesség lefedettségét (22). Az izlandi népesség 31,6 %-a él ilyen régiókban, amelyekben a népsűrűség kevesebb mint 12,5 lakos négyzetkilométerenként. Ebből következően Izland esetében a nemzeti népességi lefedettség 31,6 %.
                     Liechtensteinben nincsenek alacsony népsűrűségű régiók, így ilyen alapon egyetlen régiója sem támogatható.

               25.B.3.3.2.   A támogatható régiók kiválasztása

                     (22)

                     Az EFTA-államok által a régiók kiválasztására meghatározott jogosultsági feltételeknek kellően rugalmasaknak kell lenniük ahhoz, hogy számos olyan helyzetet figyelembe vegyenek, amelyben a regionális támogatás nyújtása potenciálisan igazolható, ám ugyanakkor ezeknek átláthatóaknak kell lenniük, és megfelelő biztosítékokkal kell szolgálniuk azt illetően, hogy a regionális támogatás nyújtása nem torzítja a kereskedelmet és a versenyt a közös érdekkel ellentétes mértékben. Ennek megfelelően a Hatóság úgy ítéli meg, hogy a következő régiók jogosultak az érintett EFTA-államok által történő kiválasztásra a 61. cikk (3) bekezdésének c) pontja szerinti eltérésnek megfelelő regionális beruházási támogatás odaítélése tekintetében (23):

                                 a)

                                 alacsony népsűrűségű régiók: az ilyen térségek lényegében a kevesebb mint 8 fő/km2 népsűrűségű NUTS-II földrajzi régiók, vagy Norvégia tekintetében NUTS-III földrajzi régiók, vagy Izland tekintetében NUTS IV földrajzi régiók (24), ahol a népsűrűség kevesebb mint 12,5 fő/km2
                                     (25). Bizonyos rugalmasság azonban engedélyezett e térségek kiválasztásakor az alábbi korlátozásokra figyelemmel:

                                             —

                                             a térségek kiválasztásában a rugalmasság nem jelentheti a támogatással lefedett népesség növekedését,

                                             —

                                             a rugalmasságra jogosult NUTS III területek népsűrűsége kevesebb kell, hogy legyen mint 12,5 fő négyzetkilométerenként,

                                             —

                                             ezek határosak az alacsony népsűrűség feltételét teljesítő NUTS III régiókkal;

                                 b)

                                 olyan, legalább 100 000 fős népességű régiók, amelyek egybefüggő területet alkotnak, és amelyek olyan NUTS-II vagy NUTS-III régiókban találhatók, amelyek egy főre jutó GDP-je kisebb az EGT átlagánál, vagy amelyekben a munkanélküliségi ráta meghaladja a nemzeti átlag 115 %-át (mindkét számadatot az utóbbi három év Eurostat adatainak átlaga alapján számítva);

                                 c)

                                 olyan, kevesebb mint 100 000 fős népességű NUTS-III régiók, amelyek egy főre jutó GDP-je kisebb az EGT átlagánál, vagy amelyekben a munkanélküliségi ráta meghaladja a nemzeti átlag 115 %-át (mindkét számadatot az utóbbi három év Eurostat adatainak átlaga alapján számítva);

                                 d)

                                 szigetek és hasonló földrajzi elszigeteltséggel jellemzett más régiók (26), amelyek egy főre jutó GDP-je kisebb az EGT átlagánál, vagy amelyekben a munkanélküliségi ráta meghaladja a nemzeti átlag 115 %-át (mindkét számadatot az utóbbi három év Eurostat adatainak átlaga alapján számítva);

                                 e)

                                 kevesebb mint 5 000 lakossal rendelkező szigetek és hasonló földrajzi elszigeteltséggel jellemzett, kevesebb mint 5 000 lakossal rendelkező közösségek;

                                 f)

                                 olyan NUTS-III régiók vagy azok részei, amelyek 30 km-nél rövidebb szárazföldi vagy tengeri szakaszon határosak egy, az Európai Gazdasági Térség vagy az EFTA tagjai közé nem tartozó országgal;

                                 g)

                                 megfelelően indokolt esetekben az EFTA-államok más, legalább 50 000 lakossal rendelkező, egybefüggő területet alkotó régiókat is kijelölhetnek, amelyek jelentős szerkezeti változáson mennek keresztül, vagy amelyek más hasonló régiókkal összevetve jelentős mértékű viszonylagos hanyatlással szembesülnek. Az e lehetőséggel élni kívánó EFTA-államok feladata elismert gazdasági mutatók és az EGT szintű helyzettel történő összehasonlítás útján annak igazolása, hogy az érintett régióban a regionális beruházási támogatás odaítélése indokolt.

                     (23)

                     Emellett annak érdekében, hogy az EFTA-államok nagyobb rugalmasságot élvezzenek a nagymértékben helyhez kötött, NUTS-III szint alatti regionális egyenlőtlenségek kezelésében, az EFTA-államok a fenti feltételeknek eleget nem tevő kisebb térségeket is kijelölhetnek, amennyiben ezek népessége legalább 20 000 fő (27). Az e lehetőséggel élni kívánó EFTA-államok feladata elismert gazdasági mutatók — például az egy főre jutó GDP, a foglalkoztatottság vagy a munkanélküliség mértéke, a helyi termelékenység vagy a képzettségi mutatók — útján annak igazolása, hogy a javasolt térségek esetében a régió más térségeivel összevetve fokozottabban szükséges a gazdasági fejlődés. A regionális támogatást e térségekben a kkv-k tekintetében a Hatóság hagyja jóvá, és a vonatkozó kkv-bónuszt is alkalmazni kell. Azonban a versenynek a környező, kedvezőbb helyzetű régiókat érintő spillover hatásból adódó potenciális torzulása miatt a Hatóság nem hagyja jóvá e térségekben a nagyvállalatok beruházásaira vonatkozó támogatást vagy a 25 millió EUR-t meghaladó elszámolható kiadásokkal járó beruházások támogatását.

                     (24)

                     Az egyes EFTA-államok számára engedélyezett teljes lefedettségnek való megfelelést az érintett régiók tényleges népessége alapján határozzák meg a rendelkezésre álló legfrissebb elismert statisztikai információk alapján.

               25.B.4.   Regionális beruházási támogatás
         25.B.4.1.   A támogatás formája és a támogatás felső határai
         25.B.4.1.1.   A támogatás formája

                     (25)

                     A regionális beruházási támogatás induló beruházási projekteknek nyújtott támogatás.

                     (26)

                     Az induló beruházás a következőkre vonatkozóan tárgyi eszközök és immateriális javak terén tett beruházást jelenti:

                                 —

                                 új létesítmény létrehozása,

                                 —

                                 meglévő létesítmény bővítése,

                                 —

                                 egy létesítmény termelésének új, további termékekkel történő diverzifikálása,

                                 —

                                 alapvető változás egy meglévő létesítmény átfogó termelési folyamataiban.

                           »Tárgyi eszközök«: a földterülettel, az épületekkel és a létesítménnyel/gépekkel kapcsolatos eszközök. Létesítmény megszerzése esetén csak az eszközök harmadik személytől történő megvásárlásának költségei veendők figyelembe, amennyiben a tranzakcióra piaci feltételek alapján került sor.
                     »Immateriális javak«: technológiaátadás útján, szabadalmi jogok, licencek, know-how vagy nem szabadalmaztatott technikai tudás megszerzéséhez kapcsolódó javak.
                     A fenti feltételek egyikének sem eleget tevő kiegészítő beruházások tehát nem tartoznak a fogalomba (28).

                     (27)

                     Egy létesítményhez közvetlenül kapcsolódó eszközök megszerzése induló beruházásnak is tekinthető, amennyiben a létesítményt meg nem vásárlása esetén bezárják vagy bezárták volna, és amennyiben azt független beruházó vásárolja meg (29).

                     (28)

                     A regionális beruházási támogatást az induló beruházási projekttel kapcsolatos tárgyi és immateriális beruházási költségek alapján vagy a beruházási projekt által közvetlenül létrehozott munkahelyek (becsült) bérköltségei alapján számítják (30).

                     (29)

                     A támogatás formája eltérő lehet. Öltheti például vissza nem térítendő támogatás, alacsony kamatozású kölcsön vagy kamatkedvezmény, állami garancia, részesedés megvásárlása vagy tőke kedvező feltételek mellett történő alternatív nyújtása, adók és társadalombiztosítási járulékok, egyéb kötelező terhek tekintetében mentesség vagy csökkentés, illetve kedvező áron történő földterület- vagy termékértékesítés vagy szolgáltatásnyújtás formáját.

                     (30)

                     Fontos annak biztosítása, hogy a regionális támogatás valóban ösztönzőként szolgáljon olyan beruházásokhoz, amelyeket a támogatott térségekben egyébként nem végeznének el. Ezért támogatás csak akkor nyújtható támogatási programok szerint, ha a kedvezményezett igénylést nyújtott be a támogatás iránt, és a program irányításáért felelős hatóság írásban megerősíti ezt követően (31), hogy részletes ellenőrzésre figyelemmel a projekt elvileg teljesíti a projekt munkálatainak megkezdését megelőzően a programban megállapított jogosultsági feltételeket (32). Valamennyi támogatási programban kifejezetten hivatkozni kell mindkét feltételre (33). Az ad hoc támogatások esetén az illetékes hatóságnak a Hatóság intézkedést érintő jóváhagyásától függően szándéklevelet kell kibocsátania a támogatás odaítéléséről a projekt munkálatainak megkezdését megelőzően. Amennyiben az e bekezdésben megállapított feltételek teljesülését megelőzően megkezdik a munkálatokat, a projekt egésze nem jogosult támogatásra.

                     (31)

                     Amennyiben a támogatást tárgyi vagy immateriális beruházási költségek vagy a fenti (27) bekezdésben említett esetben beszerzési költségek alapján számítják, a kedvezményezettnek, annak bizonyítása érdekében, hogy a beruházás életképes, megalapozott és tiszteletben tartja az alkalmazandó támogatási felső határokat, az elszámolható költségek legalább 25 %-ának megfelelő pénzügyi hozzájárulást kell tennie vagy saját forrásaiból vagy külső finanszírozásból, bármely állami támogatástól mentes formában (34).

                     (32)

                     Emellett annak biztosítása érdekében, hogy a beruházás valóban és fenntartható módon hozzájárul a regionális fejlődéshez, a támogatást vagy kifizetésének módját a támogatásra vonatkozóan előírt feltételek útján a kérdéses beruházásnak az érintett régióban való befejezését követően legalább öt évig történő fenntartásától kell függővé tenni (35). Emellett amennyiben a támogatást bérköltségek alapján számítják, a munkahelyeket a munkálatok befejezését követőn három éven belül be kell tölteni. A beruházás útján létrehozott minden egyes munkahelyet a munkahely első betöltésének napját követő öt évig kell fenntartani az érintett régióban. A kkv-k esetében az EFTA-államok ezt a beruházás vagy a létrehozott munkahely fenntartására előírt ötéves időszakot legalább három évre csökkenthetik.

                     (33)

                     A támogatás szintjét a referenciaköltségekkel összehasonlításban az intenzitás alapján határozzák meg. Valamennyi támogatási intenzitást bruttó támogatási egyenértékben (GGE) kell számítani (36). A bruttó támogatási egyenértékben megállapított támogatási intenzitás az elszámolható költségek diszkontált értékének százalékos arányában kifejezett támogatás diszkontált értéke. A Hatóság számára egyedileg bejelentett támogatás tekintetében a bruttó támogatási egyenértéket a bejelentés időpontjában számítják. Más esetekben az elszámolható beruházási költségeket a támogatás odaítélésének időpontja szerinti értékre diszkontálják. A több részletben kifizetendő támogatást adott esetben a bejelentés vagy az odaítélés időpontja szerinti értékre diszkontálják. A diszkontáláshoz és a kedvezményes kamatozású kölcsönök támogatási összegének kiszámításához használt kamatláb a támogatás odaítélésekor alkalmazott referencia-kamatláb. Amennyiben a támogatást adómentesség vagy -csökkentés útján nyújtják a jövőben esedékes adók tekintetében, a támogatási részletek diszkontálása az egyes adókedvezmények esedékességekor alkalmazandó referenciaráták alapján történik.

               25.B.4.1.2.   Támogatási felső határok (maximális támogatási intenzitás) a nagyvállalatoknak nyújtott támogatásokhoz

                     (34)

                     A támogatási intenzitást ki kell igazítani a kezelendő regionális problémák jellegének és intenzitásának figyelembevétele érdekében. Ez azt jelenti, hogy a megengedhető támogatási intenzitás már a kezdetektől alacsonyabb mértékű a 61. cikk (3) bekezdésének c) pontja értelmében mentességre jogosult régiókban, mint a 61. cikk (3) bekezdésének a) pontja értelmében mentességre jogosultakban.

                     (35)

                     Az EGT bővítése nagyobb mértékű egyenlőtlenséghez vezetett az EGT-n belüli jólétet illetően, amelynek eredményeként az érintett régiók kiterjedtebb kategorizálásának bevezetése vált szükségessé. Figyelemmel az Európai Közösségen belül elfogadott megközelítéssel való összhangra, a Hatóság ugyanezen módszertan alkalmazása mellett döntött.

                     (36)

                     A 61. cikk (3) bekezdésének c) pontja szerinti régiókban a regionális támogatás felső határa nem haladhatja meg a GGE 15 %-át. Ez az érték a GGE 10 %-ára csökken olyan régiók esetében, ahol az EGT átlagához képest az egy főre jutó GDP több mint 100 % és a munkanélküliségi ráta alacsonyabb az EGT átlagánál, NUTS-III szinten mérve (az utóbbi három év átlagai alapján, Eurostat-adatok felhasználásával) (37).

                     (37)

                     Azonban az alacsony népsűrűséggel rendelkező (NUTS-III szintű vagy kisebb) régiók és olyan NUTS-III régiók vagy azok részei, amelyek szárazföldi szakaszon határosak egy, az Európai Gazdasági Térség vagy az EFTA tagjai közé nem tartozó országgal, mindig jogosultak a GGE 15 %-ának megfelelő támogatási intenzitásra.

               25.B.4.1.3.   A kis- és középvállalkozásoknak nyújtott bónuszok

                     (38)

                     A kis- és középvállalkozásoknak nyújtott támogatások esetében (38) a 25.B.4.1.2. szakaszban megállapított felső határok a GGE 20 %-ával növelhetők a kisvállalkozásoknak nyújtott támogatások, illetve a GGE 10 %-ával a középvállalkozásoknak nyújtott támogatások tekintetében (39).

               25.B.4.2.   Támogatható kiadások
         25.B.4.2.1.   A beruházási költségek alapján számított támogatás

                     (39)

                     A földterületre, épületekre és berendezésekre/gépekre fordított kiadások (40) jogosultak induló beruházási támogatásra.

                     (40)

                     A kkv-k esetében a beruházással kapcsolatos előkészítő tanulmányok költségei és a konzultációs költségek szintén figyelembe vehetők a ténylegesen felmerült költségek 50 %-ának megfelelő támogatási intenzitási mértékig.

                     (41)

                     A (27) bekezdésben szereplő típusú beszerzés esetén csak a harmadik személyektől vásárolt eszközök beszerzési költségei (41) veendők figyelembe (42). A tranzakcióra piaci feltételek mellett kell, hogy sor kerüljön.

                     (42)

                     A bérelt földterületeken és épületeken kívüli eszközök beszerzési költségei csak akkor vehetők figyelembe, ha a bérlet formája pénzügyi lízing, és része az eszköznek a bérlet lejártakor történő megvásárlásával kapcsolatos kötelezettség. Földterület és épületek bérletének tekintetében a bérletet fenn kell tartani a beruházási projektek befejezésének várható dátumát követő legalább öt éven keresztül nagyvállalatok, és három éven keresztül kkv-k tekintetében.

                     (43)

                     A kkv-k és a felvásárlások kivételével a beszerzett eszközöknek újaknak kell lenniük. Felvásárlások esetén az olyan eszközök értékét, amelyekre a beszerzés előtt odaítélték a beszerzési támogatást, le kell vonni.

                     (44)

                     Kkv-k esetében a technológiaátadás útján, szabadalmi jogok, licencek, know-how vagy nem szabadalmaztatott technikai tudás megszerzése révén az immateriális javakra irányuló beruházások teljes költsége mindig figyelembe vehető. Nagyvállalatok esetében az ilyen költségek a projekt teljes elszámolható beruházási költségeinek csupán 50 %-áig számolhatók el.

                     (45)

                     A támogatható immateriális javakra minden esetben vonatkoznak az annak biztosításához szükséges feltételek, hogy ezek továbbra is a regionális támogatásra jogosult kedvezményezett régióhoz kapcsolódnak, és hogy ebből következően nem kerül sor más, különösen a regionális támogatásra nem jogosult régiókba történő áthelyezésre. E célból a támogatható immateriális javaknak különösen a következő feltételeknek kell eleget tenniük:

                                 —

                                 ezeket kizárólag a regionális támogatásban részesülő létesítményben lehet használni,

                                 —

                                 ezeket amortizálható eszközöknek kell tekinteni,

                                 —

                                 ezeket harmadik személyektől piaci feltételek mellett kell megvásárolni,

                                 —

                                 ezeket a vállalkozás eszközei között kell szerepeltetni, és a regionális támogatásban részesülő létesítményben kell maradniuk legalább öt éven keresztül (kkv-k esetében három éven keresztül).

               25.B.4.2.2.   A bérköltségek alapján számított támogatás

                     (46)

                     A 25.B.4.1.1. szakaszban említett módon a regionális támogatás olyan várható bérköltség alapján is számítható (43), amely induló beruházási projektek eredményeként létrejövő munkahelyteremtésből adódik.

                     (47)

                     A munkahelyteremtés az adott létesítményben közvetlenül foglalkoztatott alkalmazottak számának az előző 12 hónap átlagához képest történő nettó emelkedése (44). Az említett 12 hónapos időszakban kieső bármely munkahelyet le kell tehát vonni az ugyanebben az időszakban létrehozott munkahelyek bruttó számából (45).

                     (48)

                     A támogatás összege nem haladhatja meg az alkalmazott személy bérköltségének két évet meghaladó időszakra számított bizonyos százalékát. A százalékos arány megfelel a kérdéses térségben a beruházási támogatás tekintetében engedélyezett intenzitásnak.

               25.B.4.3.   Nagyberuházási projekteknek nyújtott támogatás

                     (49)

                     Ezen iránymutatások alkalmazásában »nagyberuházási projekt« az ezen iránymutatás meghatározása szerinti »induló beruházás«, 50 millió EUR-t meghaladó elszámolható kiadással (46). Annak megakadályozása érdekében, hogy egy nagyberuházási projektet mesterségesen osszanak alprojektekre annak érdekében, hogy ezen iránymutatás rendelkezéseit megkerüljék, a nagyberuházási projektek egyetlen beruházási projektnek tekintendők, ha az egy vagy több vállalkozás által vállalt induló beruházásra három éven belül kerül sor, és az gazdaságilag oszthatatlan módon kombinált tárgyi eszközöket érint (47).

                     (50)

                     Annak kiszámítása céljából, hogy a nagyberuházási projektek elszámolható kiadásai elérik-e az ezen iránymutatásban megállapított különféle küszöböket, a figyelembe veendő elszámolható kiadás vagy a hagyományos beruházási költség vagy a bérköltség, attól függően, hogy melyik magasabb.

                     (51)

                     A Hatóság két egymást követő, a nagyberuházási projektekhez nyújtott regionális támogatás multiszektorális keretrendszerben 1998-ban (48) és 2004-ben (49) csökkentette a maximális támogatási intenzitást a nagyberuházási projektek tekintetében a verseny torzulásának korlátozása érdekében. Az egyszerűsítés és az átláthatóság érdekében a Hatóság úgy határozott, hogy a 2004. évi multiszektorális keretrendszer (MSF 2004) rendelkezéseit a 2007–2013. évi regionális támogatási iránymutatásba foglalja.

                     (52)

                     A 2004. évi multiszektorális keretrendszer ezért a továbbiakban nem alkalmazható a 2006. december 31-ét követően odaítélt vagy bejelentett támogatásokra (50), és az ezen iránymutatás annak helyébe lép (51).

               25.B.4.3.1.   Nagyberuházási projektek fokozottabb átláthatósága és nyomon követése

                     (53)

                     Az EFTA-államok kötelesek egyedileg bejelenteni a Hatóságnak bármely, egy létező támogatási program szerinti beruházási projekthez nyújtandó támogatást, ha a tervezett támogatás összes forrását tekintve meghaladja azon támogatás maximálisan megengedhető összegét, amelyben egy 100 millió EUR elszámolható kiadással rendelkező beruházás részesülhet az (56) bekezdésben megállapított mérték és szabályok szerint (52).
                     Az ezen iránymutatás szerint a leggyakoribb támogatási intenzitással érintett egyes régiók bejelentési küszöbeit az alábbi táblázat tartalmazza.

                                 (EUR)

                                 Támogatási intenzitás

                                 10 %

                                 15 %

                                 20 %

                                 30 %

                                 40 %

                                 50 %

                                 Bejelentési küszöbök

                                 7,5 M

                                 11,25 M

                                 15,0 M

                                 22,5 M

                                 30,0 M

                                 37,5 M

                     (54)

                     Amennyiben a regionális támogatást a bejelentési kötelezettséggel nem érintett nagyberuházási projektekre vonatkozóan létező támogatási programok alapján nyújtják, az EFTA-államoknak a támogatás illetékes hatóság által történő odaítélésétől számított 20 napon belül a Hatóság rendelkezésére kell bocsátaniuk a III. mellékletben megállapított formanyomtatványon kért információkat. A Hatóság weboldalán (www.eftasurv.int/fieldsofwork/fieldstateaid) teszi nyilvánossá az összefoglaló információkat.

                     (55)

                     Az EFTA-államoknak részletes nyilvántartást kell vezetniük valamennyi nagyberuházási projekthez nyújtott támogatás odaítéléséről. Az ilyen nyilvántartást, amely valamennyi annak megállapításához szükséges információt tartalmazza, hogy tiszteletben tartották a maximálisan engedélyezhető támogatási intenzitást, a támogatás odaítélésének napjától számított 10 éven belül meg kell őrizni.

               25.B.4.3.2.   Nagyberuházási projektek elbírálására vonatkozó szabályok

                     (56)

                     A nagyberuházási projektekhez nyújtott regionális beruházási támogatásokra kiigazított regionális támogatási felső határt kell alkalmazni (53) a következő táblázat szerint:

                                 Támogatható kiadás

                                 Kiigazított támogatási felső határ

                                 Legfeljebb 50 millió EUR

                                 A regionális felső határ 100 %-a

                                 Az 50 millió és 100 millió EUR közötti részre

                                 A regionális felső határ 50 %-a

                                 A 100 millió EUR-t meghaladó részre

                                 A regionális felső határ 34 %-a

                           Tehát egy nagyberuházási projekt megengedhető támogatási összegét a következő képlet szerint számítják: maximális támogatási összeg = R × (50 + 0,50 × B + 0,34 × C), ahol R a kiigazítatlan regionális támogatási feslő határ, B az 50 és 100 millió EUR közötti támogatható kiadás, C pedig a 100 millió EUR feletti támogatható kiadás. Ezt a támogatás odaítélésének napján vagy az egyedi bejelentéshez kötött támogatások esetében a bejelentés napján irányadó hivatalos árfolyamokon számítják.

                     (57)

                     Amennyiben a valamennyi forrásból kapott támogatás teljes összege meghaladja a 100 millió EUR támogatható kiadással rendelkező beruházás tekintetében a támogatás odaítélésének napján a jóváhagyott regionális támogatási térképeken szereplő nagyvállalkozásokra alkalmazandó szokásos támogatási felső határt alkalmazva maximálisan nyújtható támogatás összegének 75 %-át, és amennyiben

                                 a)

                                 a támogatás kedvezményezettje az érintett termék(ek) érintett piac(ok)on történő értékesítéseinek több mint 25 %-át teljesíti a beruházás megkezdése előtt vagy azt követően több mint 25 %-ot fog teljesíteni; vagy

                                 b)

                                 a projekt által létrehozott termelési kapacitás a látható fogyasztási adatokra alapuló mérés alapján a piac több mint 5 %-át jelenti (54) az érintett termék tekintetében, hacsak az utóbbi öt év során a látható fogyasztás átlagos éves növekedési mértéke nem haladja meg az Európai Gazdasági Térség GDP-jének átlagos éves növekedési mértékét,

                           a Hatóság csak annak részletes ellenőrzését követően hagyja jóvá a regionális beruházási támogatást, a Felügyeleti és Bírósági megállapodáshoz csatolt 3. jegyzőkönyv 1. cikkének (2) bekezdésében előírt eljárás megnyitását követően, hogy a támogatás szükséges a beruházás ösztönzéséhez, és hogy a támogatási intézkedés előnyei meghaladják a verseny támogatás miatti torzulását és a szerződő felek közötti kereskedelemre gyakorolt hatást (55).

                     (58)

                     Az érintett termék általában a beruházási projekttel érintett termék (56). Amennyiben a projekt köztes termékre vonatkozik, és a termékek jelentős része nem kerül a piacra, az érintett termék a termelési-értékesítési lánc következő fázisában található termék is lehet. Az érintett termékpiac része az érintett termék és annak helyettesítői, amelyet vagy a fogyasztó (a termék jellemzői, ára és rendeltetése miatt) vagy a termelő (a termelési létesítmény rugalmassága miatt) tekint annak.

                     (59)

                     Annak bizonyítása, hogy az (57) bekezdés a) és b) pontjaiban említett helyzetek nem állnak fenn, az EFTA-államot terheli (57). Az a) és b) pontok alkalmazásában az értékesítés és a látható fogyasztás meghatározása a Prodcom osztályozás megfelelő szintjén történik (58), szokás szerint az EGT-n belül, vagy ilyen információ meglétének vagy relevanciájának hiányában az olyan általánosan elfogadott piaci szegmentáció alapján, amelyre vonatkozóan statisztikai adatok azonnal rendelkezésre állnak.

               25.B.4.4.   A támogatáshalmozódás szabályai

                     (60)

                     A fenti 25.B.4.1. és 25.B.4.3. szakaszokban megállapított maximális támogatási intenzitások a teljes támogatásra vonatkoznak:

                                 —

                                 amennyiben a támogatást több regionális program szerint párhuzamosan vagy ad hoc támogatással kombinálva nyújtják,

                                 —

                                 amennyiben a támogatás helyi, regionális, nemzeti vagy EGT-forrásból származik.

                     (61)

                     Amennyiben a tárgyi vagy immateriális beruházási költségek alapján számított támogatást bérköltségek alapján számított támogatással kombinálják, az érintett régió tekintetében megállapított maximális intenzitást tiszteletben kell tartani (59).

                     (62)

                     Amennyiben a regionális támogatásra jogosult kiadás egészben vagy részben más célú támogatásra is jogosult, a közös részre az alkalmazandó szabályok szerinti legkedvezőbb felső határt kell alkalmazni.

                     (63)

                     Amennyiben az EFTA-állam megállapítja, hogy egy adott program szerinti állami támogatás más programokból származó támogatással kombinálható, minden egyes program tekintetében meg kell határoznia azt a módszert, amellyel a fenti feltételeknek való megfelelést biztosítja.

                     (64)

                     A regionális beruházási támogatás nem halmozható a de minimis támogatással ugyanazon elszámolható kiadások tekintetében az ezen iránymutatásban megállapított maximális támogatási intenzitás megkerülése céljából.

               25.B.5.   Működési támogatás (60)

                     (65)

                     Az egy vállalkozás folyó kiadásainak csökkentésére irányuló regionális támogatás (működési támogatás) általában tilos. Kivételes esetben azonban ilyen támogatás nyújtható a 61. cikk (3) bekezdésének a) pontja szerinti eltérés szerint támogatható régiókban, amennyiben i. ezt a regionális fejlődéshez való hozzájárulása és jellege indokolja, és ii. amennyiben mértéke arányos az általa könnyíteni szándékolt hátrányokkal (61). Az EFTA-állam feladata a hátrányok meglétének és jelentőségének igazolása. Emellett a működési támogatás egyes sajátos formái elfogadhatók az alacsony népsűrűségű régiókban és a legkevésbé lakott térségekben.

                     (66)

                     Működési támogatás elvileg csak a támogatható kiadások vagy költségek előre meghatározott fajtái tekintetében nyújtható (62), és az ilyen költségek bizonyos arányára kell korlátozódnia.

                     (67)

                     Az európai NACE osztályozás J. szakaszában meghatározott (65., 66. és 67. kód) pénzügyi és csoporton belüli tevékenységek és a K. szakasza szerinti (74. kód) csoporton belüli tevékenységek sajátos jellege miatt az e tevékenységek tekintetében nyújtott működési támogatások tekintetében igen kicsi a valószínűsége annak, hogy ez előmozdíthatja a regionális fejlődést, ám nagy a kockázata a verseny torzulásának az iránymutatás 17.B fejezetében megállapítottak szerint (63). A Hatóság ezért nem hagy jóvá a pénzügyi szolgáltatási ágazatnak vagy csoporton belüli tevékenységek tekintetében nyújtott működési támogatásokat, hacsak az ilyen támogatásokat nem olyan általános programok szerint nyújtják, amelyek nyitva állnak valamennyi ágazat előtt, és amelyek célja a szállítási vagy foglalkoztatási többletköltségek fedezése. Hasonlóan kizárt az export előmozdítására szánt működési támogatás.

                     (68)

                     Mivel a működési támogatás célja a regionális fejlődés késedelmeinek és szűk keresztmetszeteinek leküzdése a (69) és (70) bekezdésben említett esetek kivételével, a működési támogatásnak mindig ideiglenesnek és idővel csökkenőnek kell lennie, és azt fokozatosan meg kell szüntetni, amikor az érintett régiók az EGT gazdagabb térségeihez mérten valódi konvergenciát érnek el (64).

                     (69)

                     Az előző bekezdéstől eltérve az idővel fokozatosan nem csökkentett és nem korlátozott működési támogatás csak a legkevésbé lakott régiókban engedélyezhető, amennyiben célja az ilyen régiók folyamatos elnéptelenedésének megakadályozása vagy csökkentése (65). A legkevésbé lakott régiók Norvégia esetében olyan NUTS-II, Izland esetében pedig olyan NUTS IV régiókat jelentenek vagy azok részei (66), amelyek népsűrűsége 8 fő/km2 vagy annál kevesebb, és ezek kiterjednek a hasonló népsűrűségi feltételeknek eleget tevő szomszédos és egybefüggő kisebb térségekre.

                     (70)

                     Emellett az alacsony népsűrűségű régiókban az olyan támogatás, amelynek mértékét nem csökkentik fokozatosan, és amelyet nem korlátoznak idővel, és amelynek célja részben a szállítási többletköltségek fedezése, az alábbi feltételek szerint engedélyezhető:

                                 —

                                 a támogatás célja csak a szállítási többletköltségek fedezése lehet, figyelemmel más szállításhoz nyújtott támogatási programokra. Bár a támogatás összegét reprezentatív alapon kell kiszámítani, a rendszeres túlkompenzáció kerülendő,

                                 —

                                 támogatás csak az alacsony népsűrűségű régiókban előállított termékek az érintett ország nemzeti határain belül történő szállításának többletköltségei tekintetében nyújtható. Nem engedélyezhető ennek exporttámogatássá válása. Nem nyújtható támogatás máshol nem elhelyezhető vállalkozások termékeinek (nyersanyag-kitermelő iparágak, vízerőművek termékei stb.) szállítása vagy továbbítása tekintetében,

                                 —

                                 a támogatásnak előzetesen objektíven számszerűsíthetőnek kell lennie támogatás/tonna/kilométer hányados alapon, és éves jelentést kell készíteni, amely ismerteti többek között a hányados vagy hányadosok érvényesülését,

                                 —

                                 a többletköltségre vonatkozó becslést a szállítás leggazdaságosabb formájára és a termelés vagy feldolgozás helye és az értékesítőhely közötti legrövidebb útvonalra kell alapozni az adott szállítási mód alkalmazásával; a környezetet érintő externális költségek is figyelembe veendők.

                     (71)

                     Mindenesetre a működési támogatás szükségességét és mértékét rendszeresen felül kell vizsgálni annak az érintett régióval kapcsolatos hosszú távú relevanciája biztosításának érdekében. A Hatóság ezért csak ezen iránymutatás időtartamára hagy jóvá működési támogatási programokat.

                     (72)

                     A működési támogatási programok kereskedelemre és versenyre gyakorolt hatásainak ellenőrzése érdekében az EFTA-államok minden egyes évben egységes jelentés benyújtására kötelezettek az egyes, működési támogatás nyújtásával érintett NUTS-II régiók tekintetében (67), amely tartalmazza a teljes kiadás vagy a becsült fel nem használt jövedelem lebontását az érintett régióban jóváhagyott minden egyes működési támogatási program tekintetében, és megadja az érintett régióban a működési támogatás tíz legnagyobb kedvezményezettjét (68), meghatározva a kedvezményezettek tevékenységi ágazatát (ágazatait), illetve az ezek által kézhez vett támogatás összegét.

               25.B.6.   Újonnan létrehozott kisvállalkozásoknak nyújtott támogatás

                     (73)

                     Bár az újonnan létrehozott kisvállalkozások EGT-szerte nehézségekkel küzdenek, a jelek szerint a támogatott régiók gazdasági fejlődését a vállalkozói tevékenység viszonylag alacsony szintje és különösen az induló vállalkozások átlagosnál kisebb aránya akadályozza. Szükségesnek tűnik tehát új támogatási forma bevezetése, amely a regionális beruházási támogatás mellett nyújtható a támogatott térségekben az induló vállalkozások ösztönzése és a kisvállalkozások kezdeti fejlesztése céljából.

                     (74)

                     Annak biztosítása érdekében, hogy az ilyen támogatástípus hatékonyan célzott legyen, azt az egyes régiótípusokban található nehézségeknek megfelelően fokozni kell. Emellett a verseny torzulásának elfogadhatatlan kockázata elkerülése érdekében, ideértve a meglévő vállalkozások kiszorításának kockázatát is, a támogatást legalább a kezdeti időszakban szigorúan a kisvállalkozásokra kell korlátozni, korlátozott, fokozatosan csökkenő összeggel.

                     (75)

                     A Hatóság ennek megfelelően jóváhagyja a vállalkozásonként összesen 1 millió EUR-t biztosító támogatási programokat (69) a gazdasági tevékenységüket a 61. cikk (3) bekezdésének c) pontja szerinti eltérésre jogosult régiókban folytató kisvállalkozások tekintetében. Az újonnan létrehozott kisvállalkozásoknak nyújtott támogatás éves összege nem haladhatja meg a fent említett, vállalkozásonkénti teljes támogatásösszeg 33 %-át.

                     (76)

                     Elszámolható kiadások a vállalkozás létrehozásához közvetlenül kapcsolódó jogi, tanácsadói, konzultációs és adminisztratív költségek, továbbá a következő költségek, amennyiben ezek a vállalkozás ezt követő létrehozásának első öt évében valóban felmerülnek (70):

                                 —

                                 külső finanszírozással kapcsolatos kamatok és a felhasznált saját tőke osztaléka, amennyiben nem lépi túl a referenciamértéket,

                                 —

                                 a termelési létesítmények/berendezések bérleti díjai,

                                 —

                                 energia-, víz-, fűtésdíjak, adók (a HÉA-n és a társasági jövedelemadón kívül) és adminisztratív díjak,

                                 —

                                 értékcsökkenés, termelési létesítmények/berendezések bérleti díjai, továbbá bérköltségek – ideértve a kötelező társadalombiztosítási járulékokat is – szintén idetartozhatnak, amennyiben az alapul szolgáló beruházás vagy munkahely-teremtési és munkaerő-felvételi intézkedések más támogatási formának nem kedvezményezettjei.

                     (77)

                     A támogatási intenzitás nem haladhatja meg a vállalkozás létrehozását követő első három évben felmerülő elszámolható kiadások 25 %-át, illetve az azt követő két évben azok 15 %-át.

                     (78)

                     Ezen intenzitások 5 %-kal emelkednek a kevesebb mint 12,5 fő/km2 népsűrűségű régiókban, és a kevesebb mint 5 000 fős népességgel rendelkező kis szigeteken, továbbá a hasonló méretű és hasonló elszigeteltséggel érintett egyéb közösségekben.

                     (79)

                     Az EFTA-állam létrehozza az annak biztosításához szükséges rendszert, hogy a támogatás összegének felső határát és az érintett elszámolható költségekkel kapcsolatos vonatkozó támogatási intenzitást nem haladják meg. Különösen az e fejezetben előírt támogatás nem halmozható más állami támogatásokkal (ideértve a de minimis támogatást is) annak érdekében, hogy megkerüljék a megállapított maximális támogatási intenzitásokat vagy összegeket.

                     (80)

                     A kizárólag az újonnan létrehozott kisvállalkozások számára kialakított támogatás odaítélése helyteleníthető ösztönzést jelenthet a meglévő kisvállalkozások számára azt illetően, hogy megszűnjenek, majd újrainduljanak az e támogatástípusban való részesülés érdekében. Az EFTA-államoknak tudatában kell lenniük ezen kockázatnak, és olyan módon kell kialakítaniuk a támogatási programokat, hogy elkerüljék ezt a problémát, például a nemrég megszűnt vállalkozások tulajdonosaitól származó kérelmekre vonatkozó korlátozások előírása útján.

               25.B.7.   Regionális támogatási térképek és az összeegyeztethetőségre vonatkozó nyilatkozat

                     (81)

                     Az EFTA-államoknak az eltérések szerint regionális beruházási támogatásra jogosult régiói és az egyes régiókat illetően jóváhagyott, az induló beruházásra vonatkozó támogatási intenzitási felső határ (71) együttesen alkotja az EFTA-állam regionális támogatási térképét. A regionális támogatási térkép azokat a régiókat is meghatározza, amelyekben az újonnan létrehozott vállalkozások számára támogatás nyújtható. A működési támogatási programokra a regionális támogatási térképek nem vonatkoznak, és ezeket eseti alapon bírálják el az érintett EFTA-állam által a Felügyeleti és Bírósági megállapodáshoz csatolt 3. jegyzőkönyv I. része 1. cikkének (3) bekezdése szerint benyújtott bejelentés alapján.

                     (82)

                     Az Európai Bíróság úgy határozott, hogy az Európai Bizottság által az egyes EK-tagállamok regionális támogatási térképeinek elfogadására vonatkozóan hozott »határozatok« a regionális támogatásról szóló iránymutatás szerves részének minősülnek, és csak abban az esetben kötelezőek, ha azokat az EK tagállamai elfogadják (72). A Hatóság véleménye szerint ugyanez alkalmazandó a Hatóság határozataira.

                     (83)

                     Emellett emlékeztetni kell arra, hogy a regionális támogatási térképek meghatározzák a regionális támogatást a Felügyeleti és Bírósági megállapodáshoz csatolt 3. jegyzőkönyv I. része 1. cikkének (3) bekezdése szerinti bejelentési kötelezettség alól mentesítő csoportmentesítés alkalmazási körét is, akár a 70/2001/EK rendelet alapján (73) vagy a regionális támogatás más formáira vonatkozó lehetséges jövőbeli mentesség alapján nyújtják az ilyen támogatást.

                     (84)

                     Ezen iránymutatás értelmében az EFTA-államok társadalmi-gazdasági helyzetétől függően a regionális támogatási térképen az EFTA-államok által a 61. cikk (3) bekezdésének c) pontja értelmében regionális támogatásra való jogosultságra kijelölt régiók is szerepelnek, a 25.B.3.3.1. szakasszal összhangban meghatározott népességi lefedettség felső határáig.

                     (85)

                     Az ezen iránymutatásban megállapított feltételek tiszteletben tartása esetén az EFTA-államok feladata az arra vonatkozó döntés, hogy kívánnak-e regionális beruházási támogatást nyújtani, és ha igen, milyen mértékben. Az ezen iránymutatás elfogadását követően minden egyes EFTA-állam ennek megfelelően a lehető leghamarabb megküldi a Hatóság részére az országa teljes területét magában foglaló egységes regionális támogatási térképet a Felügyeleti és Bírósági megállapodáshoz csatolt 3. jegyzőkönyv I. része 1. cikkének (3) bekezdésével összhangban.

                     (86)

                     A Hatóság a Felügyeleti és Bírósági megállapodáshoz csatolt 3. jegyzőkönyv I. része 1. cikkének (3) bekezdésében megállapított eljárással összhangban megvizsgálja a bejelentéseket. A vizsgálat befejezését követően a Hatóság közzéteszi a jóváhagyott regionális támogatási térképeket az Európai Unió Hivatalos Lapjának EGT-re vonatkozó részében és EGT-kiegészítésében. Ezek a térképek 2007. január 1-jétől vagy a Hatóság által történő jóváhagyásuk napjától hatályosak, ha ez utóbbi a későbbi, és ezeket az ezen iránymutatás szerves részének kell tekinteni.

                     (87)

                     A bejelentésben egyértelműen meg kell határozni a 61. cikk (3) bekezdésének c) pontja szerint támogathatónak javasolt régiókat, illetve a nagyvállalatok tekintetében előírt támogatási intenzitásokat, figyelemmel a nagyberuházási projektek regionális támogatási felső határát érintően tett kiigazításokra.

                     (88)

                     Részletes igazoló információkat kell nyújtani a 61. cikk (3) bekezdésének c) pontja szerinti, nem gazdasági fejlődéssel, alacsony népsűrűséggel érintett és nem határmenti régiók kijelölésének indokolására, ideértve az érintett régiók részletes meghatározását, az érintett régiók népességi és GDP-re és munkanélküliségi szintre vonatkozó adatait, továbbá bármely egyéb vonatkozó információt.

                     (89)

                     A hosszú távú regionális fejlődéshez létfontosságú folytonosság biztosítása érdekében az EFTA-államok által bejelentett régiók listája elvileg a 2007–2013 közötti időszak egészében alkalmazandó. 2010-ben azonban időszaki felülvizsgálatnak vethető alá (74). A 61. cikk (3) bekezdésének c) pontja szerint támogatásra jogosult régiók listáját vagy az alkalmazandó támogatási intenzitást módosítani kívánó EFTA-államnak legkésőbb 2010. április 1-jét megelőzően bejelentést kell küldenie a hatóságnak. A régiókat e tekintetben érintő változások nem haladhatják meg az EFTA-állam számára a 61. cikk (3) bekezdésének c) pontja szerint engedélyezett teljes lefedettség 50 %-át. A regionális támogatásra jogosultságukat ezen időközi felülvizsgálat miatt elveszítő régiók nem jogosultak átmeneti támogatásra. Emellett az EFTA-államok bármikor kérelemmel fordulhatnak a Hatósághoz a lista további régiókkal való kiegészítése érdekében a népesség megfelelő lefedettségi szintjének eléréséig.

               25.B.8.   Hatálybalépés, végrehajtás, átláthatóság és felülvizsgálat

                     (90)

                     A Hatóság szándéka ezen iránymutatásnak valamennyi, 2006. december 31-ét követően odaítélendő regionális támogatásra történő alkalmazása. A 2007-et megelőzően odaítélt vagy odaítélendő regionális támogatást a nemzeti regionális támogatásra vonatkozó 1999. évi iránymutatással összhangban kell értékelni.

                     (91)

                     Mivel ezeknek összhangban kell állniuk a regionális támogatási térképpel, a regionális támogatási programokra, vagy a 2006. december 31-ét követően odaítélendő ad hoc támogatásra vonatkozó bejelentéseket szokás szerint nem lehet teljesnek tekinteni, míg az érintett EFTA-állam tekintetében el nem fogadják a regionális támogatási térképet a 25.B.7. szakasz rendelkezéseivel összhangban. A Hatóság ennek megfelelően szokásosan nem vizsgálja meg a 2006. december 31-ét követően alkalmazandó regionális támogatási programokra vagy az említett időpontot követően odaítélendő ad hoc támogatásokra vonatkozó bejelentéseket az érintett EFTA-állammal kapcsolatos regionális támogatási térkép elfogadásáig (75). Ugyanez alkalmazandó az ezen iránymutatás 25.B.6. szakaszának alkalmazási körébe tartozó, újonnan létrehozott kisvállalkozások támogatási programjaira.

                     (92)

                     A Hatóság megítélése szerint ezen iránymutatás végrehajtása lényeges változásokat eredményez a regionális támogatásra az EFTA-államokban alkalmazandó szabályokban. Emellett szükségesnek tűnik valamennyi regionális támogatási program folyamatos indokoltságának és eredményességének felülvizsgálata, ideértve mind a beruházási támogatási, mind a működési támogatási programokat. Ezen okok miatt a Hatóság a következő megfelelő intézkedéseket javasolja az EFTA-államoknak a Felügyeleti és Bírósági megállapodáshoz csatolt 3. jegyzőkönyv I. része 1. cikkének (1) bekezdésével összhangban:

                                 —

                                 az EGT-megállapodásba az EGT Vegyes Bizottság 2004.9.24-i 131/2004 határozatával (HL L 64., 2005.3.10., 67. o. és a 12. számú EGT-kiegészítés, 42. o.) a megállapodás XV. melléklete 1f) pontja útján foglalt, a 364/2004/EK rendelettel módosított, és az EK-Szerződés 87. és 88. cikkének a kis- és középvállalkozásoknak nyújtott állami támogatásokra történő alkalmazásáról szóló 70/2001/EK rendelet 10. cikke (2) bekezdésének, és az EGT-megállapodásba az EGT Vegyes Bizottság 2003.6.20-i 83/2003 határozatával (HL L 257., 2003.10.9., 39. o., 51. számú EGT-kiegészítés, 250. o.) a megállapodás XV. melléklete 1f) pontja útján foglalt, az EK-Szerződés 87. és 88. cikkének foglalkoztatásra nyújtott állami támogatásra történő alkalmazásáról szóló, 2204/2002/EK bizottsági rendelet 11. cikke (2) bekezdésének sérelme nélkül az EFTA-államok a létező regionális támogatási programok alkalmazását idővel a 2006. december 31-én vagy ezt megelőzően odaítélt támogatásokra korlátozzák,

                                 —

                                 amennyiben a környezeti támogatási programok lehetővé teszik regionális beruházási támogatások környezeti beruházások tekintetében az iránymutatás 15. fejezetéhez fűzött 31. lábjegyzet szerint történő odaítélését (76), az EFTA-államok módosítják az adott programokat annak biztosítása érdekében, hogy a támogatást csak 2006. december 31-e után ítéljék oda, amennyiben az megfelel a támogatás odaítélésének napján hatályos regionális támogatási térképpel,

                                 —

                                 az EFTA-államok szükség szerint módosítják egyéb létező támogatási programjaikat annak biztosítása érdekében, hogy a regionális bónuszok, mint például a képzési támogatásra, a kutatási és fejlesztési támogatásra vagy a környezeti támogatásra vonatkozóan engedélyezettek, csak 2006. december 31-ét követően legyenek odaítélhetők a 61. cikk (3) bekezdésének c) pontja szerint támogatásra jogosult térségekben a Hatóság által elfogadott és a támogatás odaítélésének napján hatályos regionális támogatási térképpel összhangban.

                           A Hatóság felhívja az EFTA-államokat ezen javaslatok egy hónapon belül történő elfogadásának megerősítésére.

                     (93)

                     A Hatóság emellett úgy ítéli meg, hogy további intézkedések szükségesek a regionális támogatás átláthatóságának javítása céljából. Különösen szükségesnek tűnik annak biztosítása, hogy az EFTA-államok, a gazdasági szereplők, az érintett felek és maga a Hatóság könnyen hozzáférjen az EFTA-államokban alkalmazandó regionális támogatási programok teljes szövegéhez. A Hatóság úgy ítéli meg, hogy ez könnyen megvalósítható linkekkel ellátott internetes oldalak létrehozása útján. E célból a regionális támogatási programok vizsgálata során a Hatóság szisztematikusan kéri az EFTA-államokat az azt illető kötelezettségvállalásra, hogy a végleges támogatási program teljes szövegét közzéteszik az Interneten, és hogy a dokumentum internetes címét közlik a Hatósággal. Olyan projektek, amelyek kiadásai a program közzétételének napját megelőzően merültek fel, nem jogosultak regionális támogatásra.

                     (94)

                     A Hatóság bármikor dönthet ezen iránymutatások felülvizsgálata vagy módosítása mellett, amennyiben ez szükségessé válik versenypolitikai okokból vagy más EGT-politikák és nemzetközi kötelezettségvállalások figyelembevétele érdekében.

            I. MELLÉKLET
            Az acélipar meghatározása
            Ezen iránymutatás alkalmazásában az acélipar az alábbiakban felsorolt acéltermékek előállításával foglalkozó vállalkozások összessége:

                        Termék

                        Kombinált Nómenklatúra szerinti kód (77)

                        Nyersvas

                        7201

                        Ferroötvözet

                        7202 11 20, 7202 11 80, 7202 99 11

                        Vasércből közvetlen fémkiválasztással nyert termék és más szivacsos vastömb

                        7203

                        Vas és nem ötvözött acél

                        7206

                        Félkész termék vasból vagy nem ötvözött acélból

                        7207 11 11; 7207 11 14; 7207 11 16; 7207 12 10; 7207 19 11; 7207 19 14; 7207 19 16; 7207 19 31; 7207 20 11; 7207 20 15; 7207 20 17; 7207 20 32; 7207 20 51; 7207 20 55; 7207 20 57; 7207 20 71

                        Síkhengerelt termék vasból vagy nem ötvözött acélból

                        7208 10 00; 7208 25 00; 7208 26 00; 7208 27 00; 7208 36 00; 7208 37; 7208 38; 7208 39; 7208 40; 7208 51; 7208 52; 7208 53; 7208 54; 7208 90 10; 7209 15 00; 7209 16; 7209 17; 7209 18; 7209 25 00; 7209 26; 7209 27; 7209 28; 7209 90 10; 7210 11 10; 7210 12 11; 7210 12 19; 7210 20 10; 7210 30 10; 7210 41 10; 7210 49 10; 7210 50 10; 7210 61 10; 7210 69 10; 7210 70 31; 7210 70 39; 7210 90 31; 7210 90 33; 7210 90 38; 7211 13 00; 7211 14; 7211 19; 7211 23 10; 7211 23 51; 7211 29 20; 7211 90 11; 7212 10 10; 7212 10 91; 7212 20 11; 7212 30 11; 7212 40 10; 7212 40 91; 7212 50 31; 7212 50 51; 7212 60 11; 7212 60 91

                        Melegen hengerelt rúd vasból vagy nem ötvözött acélból, szabálytalanul felgöngyölt tekercsben

                        7213 10 00; 7213 20 00; 7213 91; 7213 99

                        Egyéb rúd vasból vagy nem ötvözött acélból

                        7214 20 00; 7214 30 00; 7214 91; 7214 99; 7215 90 10

                        Szögvas, idomvas és szelvény vasból vagy nem ötvözött acélból

                        7216 10 00; 7216 21 00; 7216 22 00; 7216 31; 7216 32; 7216 33; 7216 40; 7216 50; 7216 99 10

                        Rozsdamentes acél

                        7218 10 00; 7218 91 11; 7218 91 19; 7218 99 11; 7218 99 20

                        Síkhengerelt termék rozsdamentes acélból

                        7219 11 00; 7219 12; 7219 13; 7219 14; 7219 21; 7219 22; 7219 23 00; 7219 24 00; 7219 31 00; 7219 32; 7219 33; 7219 34; 7219 35; 7219 90 10; 7220 11 00; 7220 12 00; 7220 20 10; 7220 90 11; 7220 90 31

                        Rúd rozsdamentes acélból

                        7221 00; 7222 11; 7222 19; 7222 30 10; 7222 40 10; 7222 40 30

                        Síkhengerelt termék más ötvözött acélból

                        7225 11 00; 7225 19; 7225 20 20; 7225 30 00; 7225 40; 7225 50 00; 7225 91 10; 7225 92 10; 7225 99 10; 7226 11 10; 7226 19 10; 7226 19 30; 7226 20 20; 7226 91; 7226 92 10; 7226 93 20; 7226 94 20; 7226 99 20

                        Rúd más ötvözött acélból

                        7224 10 00; 7224 90 01; 7224 90 05; 7224 90 08; 7224 90 15; 7224 90 31; 7224 90 39; 7227 10 00; 7227 20 00; 7227 90; 7228 10 10; 7228 10 30; 7228 20 11; 7228 20 19; 7228 20 30; 7228 30 20; 7228 30 41; 7228 30 49; 7228 30 61; 7228 30 69; 7228 30 70; 7228 30 89; 7228 60 10; 7228 70 10; 7228 70 31; 7228 80

                        Szádpalló

                        7301 10 00

                        Sín és keresztkengyel

                        7302 10 31; 7302 10 39; 7302 10 90; 7302 20 00; 7302 40 10; 7302 10 20

                        Varrat nélküli cső és üreges profil

                        7303; 7304

                        Más cső vasból vagy acélból (hegesztve), ha a külső átmérője meghaladja a 406,4 mm-t

                        7305

            II. MELLÉKLET
            A szintetikusszál-ipar meghatározása
            Ezen iránymutatás alkalmazásában a szintetikusszál-ipar:

                        —

                        a poliészter-, poliamid-, akril- vagy polipropilén-alapú szálak és fonalak valamennyi általános típusának extrudálása/texturálása végső felhasználásuktól függetlenül, vagy

                        —

                        polimerizáció (ideértve a polikondenzációt is), ha az alkalmazott gépek tekintetében extrudálással kombinálják, vagy

                        —

                        bármely, extrudálási/texturálási kapacitás leendő kedvezményezett vagy a kedvezményezett csoportjának más vállalkozása által történő egyidejű kiépítésével kapcsolatos kiegészítő folyamat, amely az érintett sajátos üzleti tevékenységben szokás szerint ilyen kapacitás részét képezi az alkalmazott gépek tekintetében.

            III. MELLÉKLET
            Az (54) bekezdésben a nagyberuházási projektekre vonatkozó támogatás tekintetében kért összefoglaló tájékoztatás benyújtásához szükséges formanyomtatvány

         ”

         (1)  A 25.B. fejezet megfelel az »Iránymutatások a 2007–2013 közötti időszakra vonatkozó nemzeti regionális támogatásokról« című bizottsági közleményének, HL C 54., 2006.3.4., 13. o.

         (2)  Az ilyen célokból nyújtott regionális támogatáskiegészítések ezért nem minősülnek regionális támogatásnak.

         (3)  A Hatóság iránymutatásai a következő címen érhetők el: http://www.eftasurv.int/fieldsofwork/fieldstateaid/guidelines/

         (4)  A regionális támogatásról szóló 25. fejezet 1999. évi változata 25.4. szakaszának (7) bekezdését a »A nehéz helyzetben lévő vállalkozások megmentéséhez és szerkezetátalakításához nyújtott támogatás« című 16. fejezet módosította a nehéz helyzetben lévő vállalkozások megmentéséhez és szerkezetátalakításához nyújtott állami támogatásokról szóló közösségi iránymutatással (HL C 288., 1999.10.9., 2. o.) összhangban.

         (5)  Összhangban »A nagyberuházási projektekhez nyújtott regionális támogatás multiszektorális keretrendszere« című bizottsági közleménnyel, HL C 70., 2002.3.19., 8. o., módosítva: HL C 263., 2003.11.1., 3. o.

         (6)  Lásd e tekintetben az Európai Bíróságnak a 730/79. sz. Philip Morris ügyben hozott ítéletét, EBHT 1980., 2671. o., 17. bekezdés és a Spanyolország kontra Bizottság C-169/95. sz. ügyben hozott ítéletét, EBHT 1997., I-135. o., 20. pont.

         (7)  Lásd e tekintetben az Európai Közösségek Elsőfokú Bíróságának a T-380/94. sz., AIUFFASS és AKT ügyben hozott ítéletét, EBHT 1996., II-2169. o., 54. pont.

         (8)  A különleges szabályokkal érintett ágazatok az itt megállapítottakon kívül jelenleg a következők: közlekedés és hajóépítés.

         (9)  A 364/2004/EK rendelettel módosított és az EGT Vegyes Bizottság 2004.9.24-i 131/2004 határozatával (HL L 64., 2005.3.10., 67. o. és a 12. számú EGT-kiegészítés, 42. o.) az EGT-megállapodásba annak XV. melléklete 1f) pontja útján foglalt 70/2001/EK rendelet az EK-Szerződés 87. és 88. cikkének a kis- és középvállalkozásoknak nyújtott állami támogatásokra történő alkalmazásáról.

         (10)  A Hatóság iránymutatásai a következő címen érhetők el: http://www.eftasurv.int/fieldsofwork/fieldstateaid/guidelines/.

         (11)  Különösen a szerkezetátalakítási időszakban a nagy- vagy középvállalkozásoknak nyújtott támogatást minden egyes alkalommal be kell jelenteni a Hatóságnak, akkor is, ha azt jóváhagyott program keretében nyújtják.

         (12)  A 248/84. sz. Németország kontra Bizottság ügy, EBHT 1987. 4013. o., 19. pont.

         (13)  »Az EFTA-országok és a tagjelölt országok statisztikai régiói« című dokumentumban meghatározottak szerint, az Európai Közösségek Bizottságának és az Európai Közösségek Statisztikai Hivatalának 2001. évi kiadása.

         (14)  A mögöttes feltevés az, hogy a GDP-mutató mindkét említett jelenség szintézis jelleggel történő tükrözésére alkalmas. Itt és az ezen iránymutatásban az egy főre jutó GDP-re történő valamennyi ezt követő utalásnál a GDP kiszámítása a vásárlóerő-paritás alapján történik. Az egyes régiók egy főre jutó GDP-jét és az EGT átlagát, amelyet az elemzés során alkalmazni kell, az Európai Közösségek Statisztikai Hivatala határozza meg.

         (15)  A helyzet változása esetén a Hatóság új iránymutatást fogad el az ilyen módosulások figyelembevétele céljából.

         (16)  A fenti 12. lábjegyzet.

         (17)  A regionális támogatásra a 61. cikk (3) bekezdésének a) pontjában szereplő megfelelő eltérés szerint jogosult népesség meghatározásakor az Európai Közösség két lépést alkalmaz: először meghatározza a népességi lefedettséget a (15) bekezdésben bemutatott, a 75 %-os egy főre jutó GDP-vizsgálat alkalmazásával. Másodszor figyelembe veszi a »statisztikai hatás«-sal érintett régiókat, vagyis azokat, ahol az egy főre jutó GDP pusztán az EK bővítésének statisztikai hatása miatt meghaladja az EK-25 átlagának 75 %-át. Ezen NUTS II régiók egy főre jutó GDP-je meghaladja az EK-25 átlagának 75 %-át, de kevesebb az EK-15 átlagának 75 %-ánál. A megfelelő iránymutatásban az Európai Bizottság úgy ítéli meg, hogy az ilyen régiók átmenetileg 2010. december 31-ig továbbra is jogosultak a 61. cikk (3) bekezdésének a) pontjának megfelelő EK-eltérésre.

         (18)  Az ilyen régiók megkülönböztetendők a »statisztikai hatás«-sal érintett régióktól (lásd fent a 17. lábjegyzetet). Ezek olyan régiók, amelyek egy főre jutó GDP-je kevesebb, mint az EK-15 átlagának 75 %-a, és amelyek gazdasági fejlődésük eredményeként az említett feltételnek az EK-15-höz viszonyítva már nem felelnek meg.

         (19)  Az Európai Bizottság a teljes népességi lefedettségre vonatkozóan a jelenlegi EK-25 42 %-ának megfelelő mértékű felső határt írt elő (egy annak biztosítására irányuló korrekciós mechanizmus alapján, hogy egyetlen EK-15 tagállam sem veszít többet a népesség lefedettségének 50 %-ánál a jelenlegi regionális támogatási térképek szerint, a gyakorlatban a felső határ 43,1 %).

         (20)  Ezt úgy kell értelmezni, hogy i. az EFTA-államok egyetlen régiója sem felel meg a (15) bekezdésben leírt, a 75 %-os egy főre jutó GDP-vizsgálaton, és ii. egy ilyen régió sem minősül »statisztikai hatással« vagy »gazdasági fejlődéssel« érintett régiónak.

         (21)  A tényleges számadat négyzetkilométerenként 2,9 lakos.

         (22)  A jelenlegi NUTS osztályozás értelmében Izland egy NUTS III régiót képvisel. Amennyiben ezt az osztályzást egynél több NUTS III régió bevezetésével módosítják, a nemzeti népességi lefedettséget a NUTS III szint alapján határozzák meg.

         (23)  Figyelemmel kis méretére, Izland tekintetében elegendő, hogy a kijelölt régiók esetében az egy főre jutó GDP kevesebb legyen az EFTA átlagánál vagy a munkanélküliségi ráta meghaladja a nemzeti átlag 115 %-át, és hogy ezek a régiók legalább 10 000 lakossal rendelkezzenek.

         (24)  Az ezen iránymutatás további szövegében a NUTS III régiót Izland tekintetében adott esetben NUTS IV régióként kell érteni. Amennyiben Izland statisztikai besorolását a 22. lábjegyzetben leírtak szerint módosítják, a szöveget adott esetben NUTS III régióként kell érteni.

         (25)  A kétszeres elszámolás megakadályozása érdekében ezt a feltételt reziduális alapon kell alkalmazni, figyelembe véve az érintett régiók viszonylagos gazdagságát.

         (26)  Például félszigetek és hegyvidéki régiók.

         (27)  Ez a minimális küszöb szigetek és hasonló földrajzi elszigeteltséggel jellemzett más területek esetében csökkenthető.

         (28)  A kiegészítő beruházás azonban adott esetben működési támogatásnak minősülhet a 25.B.5. szakaszban leírt egyes feltételek mellett.

         (29)  Ebből következően egy jogi személynek minősülő vállalkozás részvényeinek puszta megszerzése nem minősül induló beruházásnak.

         (30)  Egy munkahelyet akkor tekintenek a beruházási projekttel közvetlen összefüggésben létrehozottnak, ha az a beruházással érintett tevékenységgel kapcsolatos, és a beruházás befejezését követő három éven belül hozzák létre, ideértve a beruházás által létrehozott kapacitás kihasználtsági mértékének növekedését követően létrehozott munkahelyeket is.

         (31)  Olyan támogatás esetében, amelynek feltétele a Hatóságnak történő egyedi bejelentés és a Hatóság jóváhagyása, a támogathatóság megerősítése a Hatóságnak a támogatást jóváhagyó határozatától függ.

         (32)  A »munka megkezdése« vagy az építési munkálatok megkezdését jelenti vagy a vállalkozás első kötelezettségvállalását berendezések megrendelésére, kivéve az előzetes megvalósíthatósági tanulmányokat.

         (33)  E szabályok alól az egyetlen kivételt a jóváhagyott adótámogatási programok jelentik, ahol a Hatóság mérlegelés nélkül automatikusan megítéli az adómentességet vagy -csökkentést az elszámolható kiadások tekintetében.

         (34)  Ez például nem vonatkozik a támogatott kölcsönökre, az állami tagi kölcsönre vagy az állami részvételre, ahol nem teljesül a piacgazdasági befektető elve, a támogatási elemeket tartalmazó állami garanciákra, illetve a de minimis szabály keretében nyújtott állami támogatásra.

         (35)  Ez a szabály nem akadályozza meg a gyors technológiai változás következtében az ezen ötéves időszak alatt korszerűtlenné váló létesítmény vagy berendezés cseréjét, amennyiben az érintett régióban a minimális időszak során fennmarad a gazdasági tevékenység.

         (36)  A Hatóság szakít azzal a korábbi gyakorlatával, hogy az EFTA-államok által bejelentett regionális támogatást nettó támogatási egyenértékké alakítja az Európai Közösségek Elsőfokú Bírósága által a T-298/97. sz. Alzetta-ügyben 2000. június 15-én hozott ítélet figyelembevétele érdekében. Az említett esetben az Elsőfokú Bíróság a következőképpen határozott: »A Bizottság a Szerződés által létrehozott állami támogatási ellenőrzési rendszer értelmében nem veheti figyelembe az odaítélt pénzügyi támogatás összegét terhelő adókat annak a Szerződéssel való összeegyeztethetőségére irányuló vizsgálat során. Az ilyen terheket nem kifejezetten magára a támogatásra róják ki, hanem a termelési-értékesítési lánc következő fázisában, és a teher a kérdéses támogatásra ugyanolyan módon vonatkozik, mint bármilyen kézhez vett jövedelemre. Ezért nem lehetnek relevánsak a támogatás kereskedelemre és versenyre vonatkozó egyedi hatásának értékelésekor és különösen akkor, amikor az ilyen támogatás kedvezményezettjeinél jelentkező előnyöket vizsgálják olyan versenytársakkal összehasonlításban, amelyek nem részesültek ilyen támogatásban, és amelyek jövedelme szintén adóköteles.« Emellett a Hatóság úgy ítéli meg, hogy az állami támogatás más típusai intenzitásának kiszámítására is használt GGE-k alkalmazása az állami támogatások ellenőrzési rendszerének egyszerűségét és átláthatóságát növeli, és figyelembe veszi az adómentesség formájában nyújtott állami támogatás növekvő arányát is.

         (37)  Kivételesen magasabb támogatási intenzitás engedélyezhető NUTS III régiók esetében, illetve egy, a 61. cikk (3) bekezdésének a) pontja szerinti régióval szomszédos kisebb régió esetében, ha ez szükséges annak biztosításához, hogy a két régiók közötti különbség ne haladja meg a 20 százalékpontot.

         (38)  A 70/2001/EK rendelet módosításáról szóló, az EGT Vegyes Bizottság 2004.9.24-i 131/2004. határozatával (HL L 64., 2005.3.10., 67. o. és a 12. számú EGT-kiegészítés, 42. o.) az EGT-megállapodásba annak XV. melléklete 1f) pontja útján foglalt 2004. február 25-i 364/2004/EK bizottsági rendelet (HL L 63., 2004.2.28., 22. o.) vagy bármely ennek helyébe lépő rendelet I. melléklete.

         (39)  E bónuszok nem alkalmazhatóak a közlekedési ágazatban odaítélt támogatásokra.

         (40)  A közlekedési ágazatban a fuvareszközök (ingóságok) beszerzésére fordított kiadás nem jogosult induló beruházási támogatásra.

         (41)  Amennyiben a beszerzéshez más induló beruházás is társul, a beszerzési költségek kiegészítendők az utóbbira vonatkozó kiadással.

         (42)  A támogatás kivételes esetben a védett vagy a felvásárlással újonnan létrehozott munkahelyek (becsült) bérköltségei alapján is számítható. Az ilyen eseteket egyedileg be kell jelenteni a Hatóságnak.

         (43)  A bérköltség a támogatás kedvezményezettje által az érintett foglalkoztatottak tekintetében kifizetendő teljes összeg, ideértve az adózás előtti bruttó bért és a kötelező társadalombiztosítási járulékokat.

         (44)  A foglalkoztatottak száma az éves munkaerőegységek száma, vagyis az egy évben teljes munkaidőben foglalkoztatottak száma, a részmunkaidő és az idénymunka pedig az ÉME (éves munkaerőegység) törtrésze.

         (45)  Az ilyen meghatározás ugyanúgy vonatkozik meglévő, mint új létesítményre.

         (46)  Az 50 millió EUR a támogatás odaítélésének napja szerinti árakon és árfolyamokon számítandó, vagy egyedi bejelentéssel érintett nagyberuházási projektek esetén a bejelentés napja szerinti árakon és árfolyamokon.

         (47)  Annak megítélésére, hogy egy induló beruházás gazdaságilag oszthatatlan-e, a Hatóság figyelembe veszi a műszaki, működési és stratégiai kapcsolódásokat és a közvetlen földrajzi környezetet. A gazdasági oszthatatlanságot a tulajdonlástól függetlenül vizsgálják. Ez azt jelenti, hogy annak megítélésekor, hogy egy nagyberuházási projekt egyetlen beruházási projektnek minősül-e, a vizsgálat ugyanúgy történik, tekintet nélkül arra, hogy a projektet egy vállalkozás végzi, vagy a beruházási költségeket megosztva több vállalkozás, vagy ugyanazon beruházási projekten belül az egyes beruházások költségeit külön-külön viselő több vállalkozás (például közös vállalat esetén).

         (48)  »A nagyberuházási projektekhez nyújtott regionális támogatás multiszektorális keretrendszere« című bizottsági közleménnyel (HL C 107., 1998.4.7., 7. o.) összhangban »A nagyberuházási projektekhez nyújtott regionális támogatás multiszektorális keretrendszere« című 26.A. fejezetet kiegészítve, a Hatóság 2004. december 15-i 371/04/COL határozata alapján elhagyva.

         (49)  A 26.A. fejezetbe illesztve.

         (50)  Az egyedi bejelentéssel érintett beruházási projekteket a bejelentés idején hatályos szabályokkal összhangban vizsgálják.

         (51)  Az ezen iránymutatás átfogó általános alkalmazási köre miatt a Hatóság úgy határozott, hogy technikailag nem lenne megvalósítható a strukturális nehézségekkel küzdő ágazatok listájának elkészítése.

         (52)  Az ad hoc egyedi támogatásokat mindig be kell jelenteni a Hatóságnak. A kereskedelem és a verseny feltételeire gyakorolt egyértelmű hatásai miatt a regionális fejlődéssel való kapcsolat külön indokolásának szükségessége fokozottabban vonatkozik az egyedi nagyberuházási projekteket illető ad hoc egyedi támogatásokra.

         (53)  A kiigazított támogatási felső határ kiszámításának kiindulási alapja mindig a 25.B.4.1.2. szakasszal összhangban a nagyvállalkozások számára engedélyezett maximális támogatási intenzitás. Nagyberuházási projektek tekintetében kkv-bónusz nem nyújtható.

         (54)  Az érintett termék látható fogyasztása a termelés és az import összegéből az export levonásával kapott érték.

         (55)  A Hatóság idővel további iránymutatásokat készíthet az általa e vizsgálat során figyelembe venni szándékozott feltételekről.

         (56)  Amennyiben egy beruházási projekt során számos különböző terméket állítanak elő, minden egyes terméket figyelembe kell venni.

         (57)  Ha egy EFTA-állam igazolja, hogy a támogatás kedvezményezettje új termékpiacot teremt, az (57) bekezdés a) és b) pontjában fent megállapított vizsgálatok elvégzése nem szükséges, és a támogatást az (56) bekezdés szerinti mértéknek megfelelően engedélyezik.

         (58)  A Tanács 1991. december 19-i 3924/91/EK rendelete az ipari termelés közösségi felmérésének létrehozásáról (HL L 374., 1991.12.31., 1. o.). A rendeletet az EGT-megállapodásba (XXI. melléklet) a 7/94 vegyes bizottsági határozat foglalta bele.

         (59)  Ezt a feltételt teljesültnek tekintik, ha az induló beruházásra nyújtott támogatásnak a beruházás százalékos arányában kifejezett összege, illetve a munkahelyteremtésre nyújtott támogatásnak a bérköltség százalékos arányában kifejezett összege nem haladja meg a régió tekintetében a 25.B.4.1. szakasz feltételeivel összhangban megállapított felső határ vagy a régió tekintetében a 25.B.4.3. szakasz feltételeivel összhangban megállapított felső határ alkalmazásából adódó legkedvezőbb összeget.

         (60)  A regionális támogatás más formáihoz hasonlóan a működési támogatás odaítélése mindig az egyes ágazatokban alkalmazandó egyedi szabályokhoz kötött.

         (61)  A működési támogatás különösen adómentesség vagy a beruházás elszámolható költségeihez nem kapcsolódó társadalombiztosítási járulékok csökkentésének formáját ölti.

         (62)  Például a kiegészítő beruházások, szállítási vagy munkaerőköltségek.

         (63)  A Hatóság iránymutatásai a következő címen érhetők el: http://www.eftasurv.int/fieldsofwork/fieldstateaid/guidelines/

         (64)  Ezt a degresszivitási elvet akkor is tiszteletben kell tartani, amikor új működési támogatási programokat jelentenek be, amelyek felváltják a létezőket. Azonban ezen elv alkalmazása terén a rugalmasság csak a 61. cikk (3) bekezdésének a) pontja szerinti régiókban található egyes térségek földrajzi hátrányainak kezelését célzó működési támogatási programok esetében engedélyezhető.

         (65)  Az EFTA-állam feladata annak igazolása, hogy a tervezett támogatás szükséges, és segítségével a folyamatos elnéptelenedés megakadályozható vagy mértéke csökkenthető.

         (66)  A NUTS-osztályozás Izland tekintetében történő módosítása esetén (lásd a 22. lábjegyzetet) az alkalmazandó NUTS-szint megfelelően módosítandó.

         (67)  Izland tekintetében a megfelelő NUTS-szint.

         (68)  A kézhez vett támogatási összeg szerint.

         (69)  Támogatható vállalkozások az EGT Vegyes Bizottság 2004.9.24-i 131/2004. határozatával (HL L 64., 2005.3.10., 67. o. és a 12. számú EGT-kiegészítés, 42. o.) az EGT-megállapodásba annak XV. melléklete 1f) pontja útján foglalt 364/2004/EK bizottsági rendelet, vagy bármely ennek helyébe lépő rendelet I. mellékletének 2. cikke szerinti kisvállalkozások, amelyek a 364/2004 bizottsági rendelet mellékletének 3. cikke szerint függetlenek, és amelyeket öt éven belül hoztak létre.

         (70)  A HÉA és az üzleti nyereségre vagy a jövedelemre közvetlenül kivetett adók nem tartoznak az elszámolható kiadások körébe.

         (71)  Az (56) bekezdéssel összhangban a nagyberuházási projektekhez nyújtott, egyedi bejelentéssel érintett támogatás esetében történő kiigazításnak megfelelően.

         (72)  Az Európai Bíróság által a Németország kontra Bizottság C-242/00. sz. ügyben 2002. június 18-án hozott ítélet.

         (73)  A 70/2001/EK rendelet alkalmazási körének a kutatási és fejlesztési támogatásokra történő kiterjesztése tekintetében való módosításáról szóló 364/2004/EK rendelettel (HL L 63., 2004.2.28., 22. o.) módosított és az EGT Vegyes Bizottság 2004.9.24-i 131/2004. határozatával (HL L 64., 2005.3.10., 67. o. és a 12. számú EGT-kiegészítés, 42. o.) az EGT-megállapodásba annak XV. melléklete 1f) pontja útján foglalt 70/2001/EK bizottsági rendelet az EK-Szerződés 87. és 88. cikkének a kis- és középvállalkozásoknak nyújtott állami támogatásokra történő alkalmazásáról.

         (74)  A középtávú felülvizsgálatra vonatkozó rendelkezések nem gátolhatják meg Izland tekintetében a nemzeti népességi lefedettség 2010 előtti módosítását, amennyiben az országban a NUTS-besorolás ezen időpont előtt módosul a fenti 22. lábjegyzetben leírtaknak megfelelően.

         (75)  A Hatóság tájékoztatja az EFTA-államokat, hogy a bejelentési kötelezettségből adódó teher lehető legteljesebb mértékű csökkentése érdekében az Európai Bizottság jelezte, hogy szándékában áll a Szerződés 88. cikkének (3) bekezdése szerinti bejelentés alóli mentesítés tekintetében ráruházott hatáskör alkalmazása valamennyi olyan átlátható regionális beruházási támogatási program tekintetében, amely az érintett tagállam tekintetében jóváhagyott nemzeti regionálistámogatás-térképpel összhangban van. Ilyen rendszer értelmében az ad hoc egyedi támogatás és a működési támogatási programok nem mentesülnek a bejelentési kötelezettség alól. Emellett a nagy egyedi támogatási projektekre vonatkozó aktuális tájékoztatási és egyedi bejelentési előírásokat továbbra is alkalmazni kell, ideértve a mentesített programok szerint odaítélt támogatások esetét is. Azonban míg az Európai Bizottság hivatalosan is elfogad egy ilyen rendeletet, és míg ezt bele nem foglalják az EGT-megállapodásba, az ilyen beruházási támogatási programokra a Felügyeleti és Bírósági megállapodáshoz csatolt 3. jegyzőkönyv I. része 1. cikkének (3) bekezdésében és II. részének 2. cikkében megállapított általános bejelentési követelmények vonatkoznak.

         (76)  A Hatóság iránymutatásai a következő címen érhetők el: http://www.eftasurv.int/fieldsofwork/fieldstateaid/guidelines/.

         (77)  HL L 279., 2001.10.23., 1. o.